Feeskunstenaar: Judith Mason – Innibos
Living Lines and Impressions: A Glimpse of Judith Mason’s Editions and Drawings met Tamar Mason as kurator.
WHITE RIVER GALLERY Casterbridge Sentrum Witrivier
26 Junie tot 7 Julie
Opening: Woensdag, 26 Junie 2019 om 18:00
Judith Mason (1938-2016), kunstenaar wat onder meer uitgeblink het in skilder- en grafiese kuns, het die laaste 15 jaar van haar lewe net buite Witrivier op die eiendom van haar dogter en skoonseun, Tamar Mason en Mark Attwood, gewoon.
In haar loopbaan van 50 jaar het sy in verskillende dissiplines gewerk: skilder, teken, grafiese drukwerk, assemblages in gemengde media en kunstenaarsboeke. Haar werk is opgeneem in belangrike en groot versamelings, openbaar sowel as privaat. Sy het Suid-Afrika verteenwoordig op die Venesiese Biënnale in 1966, die São Paulo Biënnale van 1971, die Houston-kunstefees in 1980 en Art Basel, Miami Beach, in 2008.
Judith Seelander Menge is op 10 Oktober 1938 in Pretoria gebore en het grootgeword op Zeerust en Bosbokrand in Mpumalanga. Sy het in 1956 aan die Pretoria High School for Girls gematrikuleer.
Sy het kuns aan Wits studeer en daarna skilderklas gegee aan die Universiteit van die Witwatersrand, die Universiteit van Pretoria, die Michaelis-kunsskool van die Universiteit van Kaapstad en die Scuola Lorenzo de Medici in Firenze, Italië.
Oor haar beroep het sy by geleentheid gesê: “I paint in order to make sense of my life, to manipulate various chaotic fragments of information and impulses into some sort of order, through which I can glimpse a hint of meaning. I am an agnostic humanist possessed of religious curiosity who regards making artworks as akin to alchemy. To use inert matter on an inert surface to convey real energy and presence seems to me a magical and privileged way of living out my days.”
In die uitstalling Living Lines and Impressions: A Glimpse of Judith Mason’s Editions and Drawings bied Tamar Mason ŉ intieme blik op Judith Mason se grafiese werk, tekeninge, ŉ enkele kunstenaarsboek en tapisserieë. Grafiese drukwerk uit The Artists’ Press word ook vertoon.
Tamar Mason is op Woensdag 26 Junie om 11:00 by die Kuns-oase, Laerskool Nelspruit, in gesprek met Johan Myburg oor dié uitstalling. Toegang is gratis.
Die uitstalling is te sien in die White River Art Gallery, Casterbridge, Witrivier
Judith Mason, Oracle, litografie in vier kleure (60,5 x 48 cm), oplaag van 35.